Ľ. Jahnátek, minister hospodárstva SR: (2007-11-29):
Ministerstvo hospodárstva dôsledne plní úlohy vyplývajúce z programového vyhlásenia vlády. Vypracovalo Stratégiu vyššieho využitia obnoviteľných zdrojov energie, ktorú vláda schválila dňa 25. apríla 2007. V stratégii ministerstvo hospodárstva navrhuje viaceré legislatívne opatrenia smerujúce k väčšej stabilite podnikateľského prostredia v tejto oblasti. Cieľom stratégie je na základe aktuálneho vývoja vo svete a v európskej únii vykonať inventarizáciu súčasného poznania potenciálov jednotlivých obnoviteľných zdrojov energie, načrtnúť možnosti využitia komerčne zavedených technológií a navrhnúť ciele do roku 2010, resp. do roku 2015, ako aj opatrenia na ich dosiahnutie. Medzi finančné opatrenia, ktoré sú určené na financovanie projektov využívajúcich obnoviteľné zdroje energie, je potrebné zaradiť predovšetkým štrukturálne fondy Európskej únie v programovacom období 2007 až 2013. Je pravdou, že v súčasnosti fyzické osoby, domácnosti, ktoré nie sú oprávnené čerpať finančné prostriedky zo štrukturálnych fondov Európskej únie, nemajú možnosť čerpať dotácie na obnoviteľné zdroje energie. Stratégia vyššieho využitia obnoviteľných zdrojov energie Slovenskej republiky však dáva základný rámec na vytvorenie programu vyššieho využívania biomasy a slnečnej energie v domácnostiach, ktorý umožňuje podporiť aj domácnosti a v rámci ktorého ministerstvo určí transparentné kritériá na prideľovanie dotácii. Ide o podporu využitia biomasy a slnečnej energie na vykurovanie a ohrev vody pre byty a rodinné domy pre fyzické osoby vo forme dotácií na kotly na biomasu a na solárne systémy. Celková výška finančných prostriedkov na jeden rok by mala predstavovať cca sumu 100 miliónov korún. Zvýšené využívanie biomasy na výrobu tepla a slnečnej energie je podmienené určitou podporou pre domácnosti na inštaláciu zariadení, a preto ministerstvo v stratégii navrhlo dotáciu vo výške 25 % z obstarávacej ceny na kotol využívajúci biomasu, na slnečné kolektory poskytnúť dotáciu vo výške 3 000 Sk/m2 pôdorysnej plochy slnečného kolektora a v prípade inštalácie viac ako 8 m2 plochy solárneho systému poskytnúť dotáciu vo výške 24 000 Sk jednorazovo a 1 500 Sk za 1 m2 nad 8 m2 plochy. Pri súčasnej cene cca 100 000 korún bez DPH pri dodávke na kľúč najrozšírenejšieho solárneho zariadenia na prípravu tepelnej vody pre rodinné domy s plochou 6 m2 dotácia pokryje približne náklady na DPH a bude to voči štátnemu rozpočtu finančne  neutrálne. Program vyššieho využívania biomasy a slnečnej energie v domácnostiach bol schválený poradou vedenia ministerstva hospodárstva. Žiadosti o poskytnutie finančných prostriedkov  bude spracúvať Slovenská inovačná a energetická agentúra, ktorá bude zabezpečovať aj všetky činnosti spojené s administráciou súvisiacou s poskytnutou pomocou. Predmetný program bude aplikovaný podľa schváleného zákona o štátnom rozpočte. Som presvedčený, vážený pán poslanec, že uvedeným programom sa zabezpečí významný stimul pre inštaláciu slnečných kolektorov a kotlov na biomasu, ktoré budú spĺňať podmienku environmentálnej prijateľnosti s cieľom jednak zvýšiť využitie obnoviteľných zdrojov v našej republike, ako aj s cieľom zabezpečiť efektívny spôsob krytia energetických potrieb domácností. Stanovenie cieľov na roky 2010 až 2015 dáva Slovenskej republike reálnu možnosť zvýšiť súčasný 4-percentný podiel obnoviteľných zdrojov energie na celkovej spotrebe energie na 12-percentný podiel v roku 2020. Podklady pre stanovenie záväzného cieľa pre Slovenskú republiku v roku 2020 sú rozpracované v pripravovanom materiáli Stratégia energetickej bezpečnosti Slovenskej republiky s výhľadom do roku 2030, ktorú ministerstvo hospodárstva predložilo 27. 11. na medzirezortné pripomienkovacie konanie. Ministerstvo hospodárstva pripravilo aj legislatívne opatrenia na vyššie využívanie obnoviteľných zdrojov v návrhu novely zákona o energetike, ktorá je už v Národnej rade a pripravuje nový návrh zákona o podpore obnoviteľných zdrojov energie, ktorý bude komplexne riešiť legislatívne postupy vo vzťahu k využívaniu obnoviteľných zdrojov energie. Uvedený návrh zákona bude predložený na legislatívne konanie v roku 2008. Pani predsedajúca, skončil som.